Augusta Theodosia Drane

Augusta Theodosia Drane (Bromley-by-Bow, 1823ko abenduaren 29a – Stone, 1894ko apirilaren 29a), Francis Raphael erlijio-izena zuena, ingeles moja domingotarra, poeta eta erlijio idazlea izan zen.

 Bizitza 
Thomas Drane Ekialdeko Indietako merkataritza-exekutiboaren alaba gazteena, Bromley-by-Bowen jaio zen eta anglikanismoan hazi zen. Hasieran etxean ikasi zuen eta gero bi urtez Kensingtongo ikastetxe batean. Aitaren liburu bilduma zabalak irakurtzeko eta ikasteko ohiturak bultzatu zizkion. 14 urte zituela, Torquayko Babbacombera joan zen familiarekin bizitzera.

Oxfordeko Mugimenduaren irakaspenen eraginda, katolizismora konbertitu zen Tivertonen 1850 inguruan. 1852an, Erroman sei hilabeteko egonaldia egin ondoren, San Domingoren hirugarren ordenan sartu zen, eta han berrogei urte baino gehiago eman zituen. Stoneko komentuko priorea izan zen eta bertan hil zen, 70 urte zituela.

 Obra 
John Henry Newmani egotzi ohi zaion saiakera bat idatzi eta modu anonimoan argitaratu zuen, eta bertan traktarianismoaren morala zalantzan jarri zuen. Prosa zein poesia lanak idatzi zituen eta bere liburu nagusiak hauek dira: The History of Saint Dominic (1857; edizio zabaldua, 1891); The Life of St Catherine of Siena (1880 eta 1899); Christian Schools and Scholars (1867); The Knights of St John (1858); Songs in the Night and Other Poems (1876); eta Three Chancellors (1859), William Wykehamgoaren, William Waynfletekoaren eta Tomas Mororen bizitzaren inguruko lana.

Bere idazlanen zerrenda osoa Memoir of Mother Francis Raphael, O.SD., Augusta Theodosia Drane (Londres, 1895) liburuan agertzen da.

 Erreferentziak 

 Kanpo estekak 

Kategoria:Ingalaterrako poetak
Kategoria:Emakume poetak
Kategoria:Ingelesezko idazleak
Kategoria:XIX. mendeko emakume idazleak
Kategoria:Idazle katolikoak
Kategoria:Ingalaterrako erlijio idazleak
Kategoria:Domingotar ahizpak
Kategoria:Erresuma Batuko katolikoak
Kategoria:Katolizismora protestantismotik konbertituak